Fotballedere gir støtte til målfotobruk
Sist søndag opplevde norsk fotball en situasjon i kampen mellom Haugesund og Molde, som gjorde at det ble fart i diskusjonen om innføring av målfoto igjen. Haugesunds 2-0-scoring var aldri over streken etter at ballen smalt i tverrliggeren og spratt rett ned mot målstreken. Dommeren godkjente målet, men det var feil. Historisk sett har det vært en rekke tilsvarende episoder, der det er dømt feil i begge retninger. FIFA kommer til å behandle saken om målfotobruk i juli, og dersom det blir vedtatt å innføre slik teknologi, som ishockey og tennis har brukt i lang tid, kan ny ordningen komme fra og med neste sesong. Yngve Hallén, presidenten i Norges Fotballforbund (NFF), går langt i å antyde at bruk av målfoto er en god løsning, men sier samtidig at det i Norge kun er snakk om å innføre slik teknologi på det øverste nivået, altså i eliteserien. - Hvis FIFAS innfører slik teknologi, er det noe vi må vurdere i Norge også, sier han til Aftenposten.Dommerne har heller ingen motforestillinger med hjelp fra mållinjeteknologi. - Alt som er med på å gjøre dommerjobben enklere, og som gjør det tryggere å ta vanskelige avgjørelser, er de fleste positive til, sier dommersjefen i NFF, Rune Pedersen. Han vil ikke si noe om når han tror slik teknologi kan være på plass, men Rune Pedersen slår fast at ting tar tid. - Under sommerens EM-sluttspill i Polen og Ukraina skal to ekstra dommere benyttes ved hvert av målene, så det skjer noe, sier Pedersen. Også generalsekretæren i NFF, Kjetil Siem, stiller seg positiv til innføringen av målfoto i norsk fotball. - Jeg synes ikke noe om videodømming på offside og lignende, men når det gjelder målfoto kan det faktisk bli bra om det gjøres riktig, sier Siem, som legger til at innføringen av målfoto også har en kostnadsbit. Siem sier til Aftenposten at det er forbundet, i en eller annen form, som vil ta regningen ved innføringen av målfototeknologi, dersom det internasjonale forbundet bestemmer seg for at dette er en god løsning for fotballen.
Hvis Det internasjonale fotballforbundet (FIFA) gir sine godkjennelser er norske fotballedere klare til å innføre bruk av målfoto, skriver Aftenposten.